A Red Bull büntetést kapott az elszabadult kerék miatt — F1VILÁG.HU
A Red Bull büntetést kapott az elszabadult kerék miatt
büntetés, Német Nagydíj, Red Bull
A Red Bull Racing 30.000 EUR pénzbírságot kapott, amiért veszélyt okozott a bokszutcában azzal, hogy úgy engedte vissza a pályára Mark Webbert, hogy nem volt megfelelően rögzítve a jobb hátsó abroncs.
Az elszabadult gumi elől több szerelő is el tudott ugrani a bokszutcában, azonban a FOM egyik operatőrét, aki háttal állt, telibe találta. Paul Allan azonnal földre került, majd a pályán található orvosi központba szállították, ahonnan helikopterrel kórházba vitték.
A hírek szerint a szakember nem sérült meg súlyosan, meg nem erősített források szerint egyik bordája és a kulcscsontja törött el.
Christian Horner, a csapat főnöke így nyilatkozott az eset után: „A legfontosabb dolog a mai nap, hogy az operatőr, akit eltalált az elszabadult kerék, úgy tűnik, hogy nem sérült meg súlyosan.”
„Ez is egy figyelmeztetés, hogy veszélyes munka a bokszutcában dolgozni. Mindenki nagyon gyorsan reagált és a legfontosabb dolog, hogy a hírek szerint nincs nagy baj.”
A sportfelügyelők a Force India istállót is pénzbírsággal sújtották, 5.000 EUR a büntetés, amiért a csapat veszélyesen engedte vissza Adrian Sutilt.